Mootorsõiduk on suurema ohu allikas, kuna liikuv mootorsõiduk võib põhjustada tõsise kahju, mille tekkimist ei ole mootorsõiduki juht sageli võimeline ära hoidma ka kõige hoolikama  käitumisega. Suurema ohu allika valitseja vastutust nimetatakse riskivastutuseks. Riskivastutuse puhul ei ole oluline tõendada kahju põhjustaja otsest süüd. Oluline on põhjuslik seos kahju ja suure ohu allika toime vahel. Ülaltoodust lähtuvalt vastutab sõiduki juht jalakäijale või jalgratturile tekitatud kahju eest vaatamata sellele, kas sõiduki juht on süüdi või mitte.